REPUBLIKA SRBIJA

NARODNA SKUPŠTINA

Odbor za pravosuđe, državnu upravu

i lokalnu samoupravu

5. decembar 2017. godine

B e o g r a d

PREDSEDNIKU

NARODNE SKUPŠTINE

 Odbor za pravosuđe, državnu upravu i lokalnu samoupravu, na 27. sednici održanoj 5. decembra 2017. godine, razmotrio je zahtev Đorđa Gojgića, zaveden pod brojem 07 Broj: 118-3573/17 od 20. novembra 2017. godine, kojim imenovani traži da Narodna skupština donese odluku o prestanku funkcije predsednika Osnovnog suda u Novom Pazaru Đorđu Gojgiću, s obzirom da ga je Visoki savet sudstva izabrao za sudiju Apelacionog suda u Nišu.

Odbor je utvrdio Predlog odluke o prestanku funkcije predsednika Osnovnog suda u Novom Pazaru.

Odbor je zaključio da Predlog ove odluke uputi Narodnoj skupštini sa predlogom da se razmatra po hitnom postupku, u skladu sa članom 167. Poslovnika Narodne skupštine.

 Za predstavnika predlagača određen je Petar Petrović, predsednik Odbora.

 PREDSEDNIK

 Petar Petrović

 P R E D L O G

 Na osnovu člana 74. stav 2. Zakona o sudijama („Službeni glasnik RS“, br. 116/08, 58/09 - US, 104/09, 101/10, 8/12 - US, 121/12, 124/12 - US, 101/13, 108/13 - dr. zakon, 111/14 - US, 117/14, 40/15, 63/15 - dr. propis) i člana 8. stav 1. Zakona o Narodnoj skupštini („Službeni glasnik RS“, broj 9/10),

 Narodna skupština Republike Srbije, na \_\_\_\_\_ sednici \_\_\_\_\_\_\_\_\_\_\_\_\_\_\_\_\_\_\_

održanoj \_\_\_\_\_\_\_\_\_\_\_\_\_ 20\_\_. godine, donela je

O D L U K U

o prestanku funkcije predsednika Osnovnog suda u Novom Pazaru

I

 Đorđu Gojgiću, predsedniku Osnovnog suda u Novom Pazaru, prestaje funkcija predsednika suda zbog izbora za sudiju Apelacionog suda u Nišu.

II

 Ovu odluku objaviti u „Službenom glasniku Republike Srbije“.

RS broj \_\_\_\_\_\_\_\_\_\_\_\_\_

U Beogradu, \_\_\_\_\_\_\_\_\_\_\_\_ 2017. godine

NARODNA SKUPŠTINA REPUBLIKE SRBIJE

 PREDSEDNIK

 Maja Gojković

O b r a z l o ž e nj e

 Članom 52. st. 1. i 2. Zakona o uređenju sudova („Službeni glasnik RS“, br. 116/08, 104/09, 101/10, 31/11 - dr. zakon, 78/11, 101/11, 101/13, 40/15 - dr. zakon) utvrđeno je da predsednik suda predstavlja sud, rukovodi sudskom upravom i odgovoran je za pravilan i blagovremen rad suda. Predsednik suda obezbeđuje zakonitost, red i tačnost u sudu, nalaže otklanjanje nepravilnosti i sprečava odugovlačenje u radu, određuje branioce po službenoj dužnosti po azbučnom redu sa liste advokata koje dostavlja advokatska komora, stara se o održavanju nezavisnosti sudija i ugledu suda i vrši druge poslove određene zakonom i Sudskim poslovnikom.

Članom 74. stav 1. Zakona o sudijama („Službeni glasnik RS“, br. 116/08, 58/09 - US, 104/09, 101/10, 8/12 - US, 121/12, 124/12 - US, 101/13, 108/13 - dr. zakon, 111/14 - US, 117/14, 40/15, 63/15 - dr. propis), utvrđeno je da predsedniku suda prestaje ta funkcija zbog, između ostalog, izbora za sudiju drugog suda. Na osnovu stava 2. istog člana odluku o prestanku funkcije predsednika suda donosi Narodna skupština.

Đorđe Gojgić, predsednik Osnovnog suda u Novom Pazaru je uputio zahtev Narodnoj skupštini, zaveden pod 07 Broj 118-3573/17 od 20. novembra 2017. godine, kojim je zatražio da Narodna skupština donese odluku o prestanku funkcije predsednika Osnovnog suda u Novom Pazaru, čiji je on nosilac, s obzirom da ga je Visoki savet sudstva 27. oktobra 2017. godine izabrao za sudiju Apelacionog suda u Nišu.

Imajući u vidu navedeno, Odbor za pravosuđe, državnu upravu i lokalnu samoupravu je na 27. sednici održanoj 5. decembra 2017. godine, utvrdio Predlog odluke kojom Đorđu Gojgiću, prestaje funkcija predsednika Osnovnog suda u Novom Pazaru.

 Razlozi za predlaganje hitnog postupka

Odbor je zaključio da Predlog ove odluke uputi Narodnoj skupštini sa predlogom da se razmatra po hitnom postupku, u skladu sa članom 167. Poslovnika Narodne skupštine. Ovo s obzirom na to da je Đorđa Gojgića Visoki savet sudstva izabrao za sudiju Apelacionog suda u Nišu, zbog čega je potrebno da Narodna skupština donošenjem predložene odluke, stvori uslove da Visoki savet sudstva bez odlaganja predloži kandidate za izbor predsednika Osnovnog suda u Novom Pazaru, u skladu sa članom 74. stav 3. Zakona o sudijama, čime bi se obezbedili uslovi za nesmetan rad ovog suda.